Turisme i Danmark består hovedsageligt af folk fra de omkringliggende lande især Tyskland efterfulgt af Sverige, Norge og Holland samt danskere, der er på ferie i deres eget land. I 2013 omsatte turister for 87,2 mia. kr. i Danmark.
Danmark har mange sandstrande, der især tiltrækker tyske turister. Svenske og norske turister kommer oftere for at besøge den relativt store og livlige by København, mens mange unge skandinavere kommer efter Danmarks billige og let tilgængelige øl, vin og spiritus.
Som Europas ældste kongerige og hjemland for H.C. Andersen er Danmark ofte blevet markedsført som et "eventyrland". Turisterne kommer bl.a. til landet med fly, og Københavns Lufthavn er Skandinaviens største. Desuden findes camping- og cykelturisme, og landet er mål for en betydelig og stigende mængde krydstogtturisme med København som det hyppigste mål. ("Læs mere..")
